En kvinde er blevet tilkendt 25.000 kroner i godtgørelse, efter at hun klagede over afslag på jobansøgning

Et transportfirma er blevet tvunget til at betale 25.000 kroner i erstatning til en kvinde, som føler sig noget så uretfærdigt behandlet, efter at hun har fået afslag på en jobansøgning.

Kvinden ville mægtig gerne have været ansat som chauffør i firmaet, som slog jobbet op som fuldtidschauffør til pakkekørsel i februar i år.

Kvinden sendte en ansøgning, men da hun fik svar på mail samme dag, følte hun sig krænket.

Det skriver fagbladet 3F.

'Hej. Jobbet er for fysisk til en kvinde', stod der i afslagsskrivelsen.

Men den form for forskelsbehandling mellem køn går ikke, vurderer Ligebehandlingsnævnet, efter at kvinden rettede henvendelse.

Af jobannoncen fremgik det ellers, at den eneste kvalifikation, der var nødvendig for at varetage jobbet, var, at man havde kørekort til almindelig bil.

Kvinden lagde i sin klage vægt på, at hun gennem hele sin opvækst havde været fysisk aktiv. Hun styrketræner dagligt og har tidligere løbet 10 km dagligt.

Nævnet vurderer, at det derfor er usandsynligt, at klager - og kvinder generelt - ikke besidder passende fysisk styrke og udholdenhed til at varetage en stilling, som en mand kan varetage.

Firmaet har siden beklaget, at svarskrivelsen til kvinden var dårligt formuleret.

Ligebehandlingsnævnet skriver i sin konklusion:

'Det afgørende er ikke formuleringen af afslaget, men det bagvedliggende motiv. Klagers evne til at bestride stillingen blev udelukkende vurderet på baggrund af hendes køn'.

Kvinden blev tilkendt en godtgørelse på 25.000 kroner.